G'n rede om die vierde nywerheidsrewolusie te vrees nie - Solidariteit WêreldSolidariteit Wêreld
Tuis › Nuuskantoor › G'n rede om die vierde nywerheidsrewolusie te vrees nie
G'n rede om die vierde nywerheidsrewolusie te vrees nie
Volgens Klaus Schwab, die stigter en uitvoerende voorsitter van die Wêreld- Ekonomiese Forum, kan die vierde nywerheidsrewolusie (4NR) beskryf word as die ongekende vooruitgang in kunsmatige intelligensie, robotika en die internet van dinge (IoT) wat na die interkonneksie van rekenaartoestelle via die internet verwys wat in alledaagse voorwerpe ingebed is sodat hulle data kan stuur en ontvang). Verder behels dit ook die verbinding van toestelle, onbemande voertuie, nano- en biotegnologie, 3D-drukwerk, energieberging asook kwantumrekenaarkunde wat bedrywe herdefinieer asook nuwe geleenthede skep.
Ons beweeg toenemend meer in die tyd van die vierde industriële revolusie en die Covid-19-pandemie het die proses versnel. Soos met enige rewolusie of ontwrigtende verandering is dit verstaanbaar dat 4NR met 'n mate van vrees en angs benader word. Daar is veral diegene wat glo dat tegnologiese vooruitgang verskillende beroepe, take en loopbane sal uitskakel en dat alle werknemers met robotte of rekenaars vervang sal word.
Die uitdrukking "nuwe normaal" word nog nie wyd aanvaar nie. Dit is 'n vreemde konsep en vorm nie deel van ons verwysingsraamwerk nie. Dit verwys na iets wat ons nog nie verstaan of mee te doen gehad het nie. Dit spreek van onsekerheid. Daar is egter net een manier om weer sekerheid of 'n sin van normaliteit te ervaar en dit is om die onsekerheid aan te pak en ons eie te maak.
Hoewel dit nie heeltemal ongegrond is dat rekenaars of robotte in die toekoms 'n rol in die werkplek sal speel nie, heers daar tans 'n wanbegrip oor die toekoms, asook die plek wat werknemers in die werkplek van die toekoms sal speel. Outomatisering, of die gebruik van rekenaars en robotte om sekere take te verrig, is wel deel van die toekoms van werk en speel 'n rol in beroepe waar 'n laer vlak van vaardighede of herhalende werk benodig word. Diegene wat 'n hoër vlak van opleiding in en vir die werkplek of hulle spesifieke beroepe het, word egter nie uitgesonder nie.
Aansienlike ontwrigtings sal alle bedrywe en hele produksie- en bestuurstelsels beïnvloed en sal ongetwyfeld alle aspekte van die 21ste eeu en die moderne lewe wat ons vandag ken, transformeer.
Die wêreldwye adviesfirma, McKinsey, voorspel dat die 4NR 800 miljoen werkers in 42 lande sal verplaas. Baie voorbeelde van hierdie soort ontwrigting word al in sekere sektore soos die bankwese gesien waar outomatisering reeds begin plaasvind het.
Dit is debatteerbaar of Suid-Afrika vir die 4NR gereed is, veral omdat ons nie op die regering kan staatmaak nie. Ons behoort liewer te vra of o gereed is. Ons moet die verantwoordelikheid neem en sélf sorg dat ons deel van die toekoms word waar 'n kennisrewolusie elke persoon se toekoms bepaal, waar mense met die beste en meeste kennis in gesogte posisies aangestel sal word en waarvoor elke jongmens, asook diegene wat al vir dekades lank hul beroep beoefen, moet voorberei.
Die Solidariteit Beweging is reeds besig om vir hierdie toekoms gereed te maak. Mense uit verskillende beroepe en met kennis in verskeie aspekte van hulle werk kan betrokke raak om aan die toekoms te bou.
In Suid-Afrika het ons kundiges nodig wat mense oplei, en stelsels, organisasies en regulatoriese strukture daarstel om die geskikte omgewing vir die 4NR te skep.
Daar moet in mensekapitaal belê word. Mensekapitaal is die kennis, asook sosiale en persoonlikheidseienskappe wat in die vermoë vervat is om arbeid te verrig om sodoende ekonomiese waarde te lewer. Mensekapitaal is uniek en verskil van enige ander soort kapitaal. Dit is nodig dat ondernemings doelwitte bereik, ontwikkel en ook innoverend bly.
Ons moet voortdurend nuwe maniere kry om data te gebruik en te beveilig sodat innovasie en toekomstige bedrywe die ontwikkeling van platforms en toepassings vir die 4NR in Suid-Afrika sal bevorder. Op dié manier kan Suid-Afrika steeds relevant bly en met groter lande in die wêreld meeding.
Die 4NR is ook besig om goedere soos voertuie te moderniseer en elektriese voertuie is nie meer iets wat ons slegs in films sien nie. Hierdie motors en trokke rig nie net minder skade aan ons omgewing aan nie, maar is goedkoper om in stand te hou en kan verbruikers geld spaar. Om egter van die tegnologie gebruik te maak, moet ons die huidige infrastruktuur wysig en hersien en ook nuwe dele daarvoor bou wat in pas met die 4NR is.
Sekere wetgewing sal ook gewysig moet word om plek vir die 4NR asook nuwe maniere van doen te maak wat met ons moderne samelewing ooreenstem.
Die 4NR is in ons midde en dit is belangrik dat elkeen weet wat dit behels. Dit moet nie met vrees tegemoet gegaan word nie, maar eerder aanvaar en omhels word.
In hierdie tyd moet ons fokus daarop gemik wees om nie net ons vrees vir die 4NR te oorkom nie, maar om ook toekomstige werksverliese te voorkom. Die mens hou nou maar eenmaal nie van ontwrigting nie, maar deur die eeue heen het ontwrigting nog altyd na vooruitgang gelei.
Die mens wat hom- of haarself vandag in 'n posisie plaas om opleibaar te wees en nuwe vaardighede aan te leer, of om ou vaardighede op te skerp, sal vooruitgang geniet. Lewenslange leer is 'n ingesteldheid wat ons vir ons kinders sal moet leer.
Die mens se ingesteldheid sal altyd sy toekoms bepaal. Dit waarop jy fokus, is dít wat jy uiteindelik word.